Diari Oficial de la Generalitat Valenciana


Sumari del DOGV 8865, del 24-07-2020 (2020/5832)

RESOLUCIÓ de 17 de juliol de 2020, del director general de Relacions amb les Corts, per la qual es publica el conveni entre la Generalitat a través de la Conselleria d'Hisenda i Model Econòmic i l'SME Institut Nacional de Ciberseguretat d'Espanya, MP, SA (INCIBE), per al desenvolupament i coordinació d'accions conjuntes en matèria de ciberseguretat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8865

Data del DOGV
:   24-07-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/5832


Data del document
:   17-07-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 17 de juliol de 2020, del director general de Relacions amb les Corts, per la qual es publica el conveni entre la Generalitat a través de la Conselleria d'Hisenda i Model Econòmic i l'SME Institut Nacional de Ciberseguretat d'Espanya, MP, SA (INCIBE), per al desenvolupament i coordinació d'accions conjuntes en matèria de ciberseguretat. [2020/5832]  
La Generalitat a través de la Conselleria d'Hisenda i Model Econòmic i l'SME Institut Nacional de Ciberseguretat d'Espanya, MP, SA (INCIBE) han subscrit, prèvia tramitació reglamentària, els dies 26 de juny i 2 de juliol de 2020, el conveni per al desenvolupament i coordinació d'accions conjuntes en matèria de ciberseguretat, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 15 de juliol de 2020 i número 916/2020, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 17 de juliol de 2020.- El director general de Relacions amb les Corts: Antonio Torres Salvador.  
  
  
Conveni entre l'SME Institut Nacional de Ciberseguretat d'Espanya, MP, SA, i la Generalitat Valenciana per al desenvolupament i coordinació d'accions conjuntes en matèria de ciberseguretat  
  
Reunits  
D'una part, Rosa María Díaz Moles, directora general de l'SME Institut Nacional de Ciberseguretat d'Espanya, MP, SA (d'ara en avant, INCIBE), amb domicili a Lleó, av. José Aguado, 41 (24043, Lleó) i CIF T30483102; càrrec per al qual va ser nomenada en virtut de l'Acord del Consell d'Administració de la Societat de 19 de novembre de 2019, actuant en nom i representació d'aquesta societat, en virtut de les facultats previstes en els articles 12 i 13 dels Estatuts de l'Institut Nacional de Ciberseguretat d'Espanya, MP, SA.  
D'una altra part, Vicent Soler i Marco, conseller d'Hisenda i Model Econòmic, que actua en nom i representació de la Generalitat, de conformitat amb l'article 28 lletres c, g i ll de la Llei 5/1983, de 30 de desembre, del Consell, i de conformitat amb el que es disposa en el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i facultat per a la subscripció d'aquest conveni, mitjançant l'Acord del Consell de data 14 de febrer de 2020.  
  
Es reconeixen mútuament la capacitat necessària per a formalitzar aquest conveni.  
  
MANIFESTEN  
  
Primer. Que INCIBE és una societat mercantil estatal adscrita al Ministeri d'Assumptes Econòmics i Transformació Digital a través de la Secretaria d'Estat de Digitalització i Intel·ligència Artificial (SEDIA).  
  
Segon. Que entre les missions principals d'INCIBE es troba la de reforçar la ciberseguretat, la confiança i la protecció de la informació i privacitat en els serveis de la societat de la informació, i aportar així valor a la ciutadania, empreses, Administració, xarxa acadèmica i d'investigació espanyola, sector de les tecnologies de la informació i les comunicacions i sectors estratègics en general.  
INCIBE està compromés, per tant, amb la promoció de serveis de la societat de la informació segurs i de confiança que permeten un aprofitament dels seus avantatges i garantisquen la protecció de la confidencialitat i la integritat de la informació relacionada amb aquests, prevenint i reaccionant davant de possibles atacs que pogueren posar-ne en risc la prestació.  
Per a això, posa en marxa diferents iniciatives públiques a l'entorn de la ciberseguretat, que es materialitzen en la prestació de serveis d'alerta, formació i gestió d'incidents dels quals es beneficien ciutadans, empreses, administracions públiques i el sector tecnològic, com són el Centre de Resposta a Incidents de Ciberseguretat (INCIBE-CERT), Protege tu Empresa, l'Oficina de Seguretat de l'Internauta (www.osi.es) i internet Segura For Kids (www.is4k.es).  
INCIBE, com a actor fonamental en l'àmbit de la ciberseguretat, coordina actuacions i esforços amb la resta d'organismes públics i privats, nacionals i internacionals, que treballen en aquesta matèria. En l'àmbit nacional, destaca la seua col·laboració activa amb el Centre Nacional de Protecció d'Infraestructures i Ciberseguretat (CNPIC), i amb les forces i cossos de seguretat de l'Estat en la protecció de les infraestructures i en la lluita contra la ciberdelinqüència respectivament.  
  
Tercer. Que la Conselleria d'Hisenda i Model Econòmic d'acord amb l'article 4 del Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, és l'òrgan competent en matèria de tecnologies de la informació i la comunicació en l'àmbit autonòmic.  
  
Així mateix, la Generalitat compta amb el CSIRT-CV (Centre de Seguretat TIC de la Comunitat Valenciana), adscrit a la Direcció General de Tecnologies de la Informació i les Comunicacions, centre de referència en seguretat de la informació i les noves tecnologies, que té l'objectiu de contribuir a la millora de la seguretat dels sistemes d'informació dins del seu àmbit, així com promoure una cultura de seguretat i bones pràctiques en l'ús de les noves tecnologies de manera que es minimitzen els incidents de seguretat i permeta afrontar de manera activa les noves amenaces que pogueren sorgir, entre altres objectius estan l'ésser una via de comunicació amb altres organismes, com INCIBE, CSIRT/CERT i amb les forces i cossos de seguretat de l'Estat.  
  
  
Per tot això, les parts manifesten l'interés mutu per establir una relació de col·laboració en els àmbits que els són comuns, per la qual cosa declaren la voluntat de subscriure aquest conveni, a fi de promoure accions conjuntes que perseguisquen els objectius i fins esmentats en aquest document, que sotmeten a les següents  
  
  
CLÀUSULES  
  
Primera. Objecte  
És objecte d'aquest conveni establir la col·laboració en les activitats i iniciatives que permeten progressar en la difusió del coneixement, especialment pel que fa a les matèries pròpies de totes dues entitats, així com en el desenvolupament, en general, de qualsevol altra activitat que totes dues parts consideren oportuna per a aconseguir els fins respectius i els objectius establits en aquest conveni.  
  
Segona. Contingut del conveni i annexos específics  
Aquest conveni podrà desenvolupar-se en aspectes concrets, mitjançant annexos complementaris específics, subscrits entre les parts signants, en els quals es recolliran les activitats previstes i el calendari de realització d'aquestes, així com altres aspectes que es consideren rellevants.  
Els projectes concrets tindran com a fi la de realitzar els següents tipus d'actuacions:  
a) Col·laboració en la generació de continguts relacionats amb la ciberseguretat així com l'intercanvi de referències sobre aquests continguts en els diferents canals de comunicació i difusió de totes dues parts.  
  
b) Possible cessió d'ús no exclusiu i sense límit temporal de cursos de formació en línia en matèria de ciberseguretat d'INCIBE per a l'ús gratuït i lliure d'aquests per part de CSIRT-CV. INCIBE no es fa responsable de qualsevol falta d'actualització de la informació o danys a l'altra part o a tercers que puguen derivar-se dels continguts cedits.  
  
CSIRT-CV respectarà el llicenciament al qual estiga subjecte cadascun dels cursos i en qualsevol explotació de l'obra reconeixerà l'autoria d'INCIBE.  
c) Difusió i accés a convocatòries dels cursos disponibles d'INCIBE a través de la seua plataforma de formació en línia en matèria de seguretat.  
Aquests cursos, de titularitat d'INCIBE, s'habilitaran en la mateixa plataforma d'INCIBE i seguiran la dinàmica i funcionament establits per als cursos de la plataforma, que serà definida per INCIBE a cada moment i mentre aquesta estiga en funcionament.  
d) Es podrà intercanviar informació sobre els calendaris de xarrades, tallers i seminaris que en l'àmbit de les empreses, ciutadans o menors/pares/mares/educadors/centres educatius, es realitzen amb la finalitat de ser complementaris entre totes dues entitats i arribar a més públics objectius com a focus d'atenció de totes dues parts.  
e) Participació d'INCIBE en esdeveniments, seminaris o tallers que CSIRT-CV organitze, incloent-hi la possibilitat de desplaçar la plataforma de conscienciació en ciberseguretat INCIBE a través de l'Oficina de Seguretat de l'Internauta, sempre que els mitjans i recursos d'INCIBE ho permeten.  
f) INCIBE podrà facilitar els materials nous dels programes de cibercooperants o d'unitats didàctiques perquè siguen usats com a referències en el programa de xarrades de la Generalitat Valenciana si determinen informació que puga enriquir-les.  
g) INCIBE podrà facilitar l'accés als itineraris didàctics sectorials de «Protege tu empresa» i el kit de conscienciació per a la possible explotació per part de CSIRT-CV.  
h) INCIBE podrà facilitar un lot de continguts i referències d'INCIBE en l'àmbit de l'OSI i IS4K per a ser analitzat per la CSIRT-CV de cara a poder fer-ne ús posteriorment.  
i) INCIBE podrà facilitar a CSIRT-CV informació sobre la iniciativa de Cyberolimpics de cara a la seua difusió en la comunitat educativa de la Comunitat Valenciana.  
j) INCIBE podrà facilitar informació a CSIRT-CV de possibles programes d'ajudes o convocatòries públiques per a itineraris de seminaris de ciberseguretat per a empreses tipus pime, a fi que entitats de la Comunitat puguen participar o presentar una proposta.  
k) INCIBE podrà facilitar a CSIRT-CV la possibilitat de secundar-se en els serveis de resposta a incidents del CERT d'INCIBE.  
l) INCIBE podrà facilitar a CSIRT-CV informació sobre els International CyberEx per a la possible participació de CSIRT-CV.  
m) INCIBE podrà facilitar a CSIRT-CV dades agregades de recursos compromesos a la Comunitat Valenciana de manera periòdica sempre que aquestes dades no estiguen protegides per clàusules de confidencialitat.  
n) INCIBE podrà facilitar a CSIRT-CV, en la mesura que siga possible i si disposa d'informació, els controladors d'entrada/eixida que comparteix amb altres plataformes d'intercanvi d'amenaces.  
o) Les parts podran col·laborar en accions de difusió.  
p) Les parts podran col·laborar activament en la promoció i difusió de les accions a dur a terme dins del marc d'aquest conveni.  
  
A fi d'aconseguir els objectius continguts en aquest conveni, les parts podran recórrer a qualsevol de les fórmules de col·laboració previstes en l'ordenament jurídic administratiu, i, en aquest sentit, es podrà acordar estendre la col·laboració a altres àmbits i també a altres entitats públiques o privades, o persones físiques en els termes i condicions que s'establisquen en les corresponents addendes o acords específics.  
  
En aquest supòsit, les parts aportaran els coneixements, el personal i els mitjans que siguen necessaris per a desenvolupar les actuacions concretes que es recullen en les corresponents addendes o acords específics a aquest conveni en les condicions que es fixen en aquestes.  
  
Tercera. Obligacions  
Les parts col·laboraran de bona fe en les activitats conjuntes organitzades en el marc d'aquest conveni, així com amb altres activitats organitzades per cadascuna d'aquestes i, en la mesura que siga possible, a l'efecte de facilitar-ne el bon desenvolupament.  
  
Quarta. Difusió del conveni  
Aquest conveni, una vegada subscrit, es publicarà en el portal de transparència de la Generalitat GVA Oberta, així com també en el Diari Oficial de la Generalitat Valenciana. INCIBE el registrarà en el Registre de Convenis i Encàrrecs del Sector Públic Estatal i podrà publicar-lo, així mateix, en el seu web i/o perfil del contractant.  
Les parts s'autoritzen mútuament l'ús de les respectives imatges corporatives en les accions que es realitzen de manera conjunta per a publicitar la signatura d'aquest conveni, o la difusió d'accions que s'acorde realitzar conjuntament. Totes dues entitats aportaran les seues vies habituals de comunicació per a difondre les activitats organitzades en col·laboració.  
  
Cinquena. Obligacions econòmiques  
L'execució d'aquest conveni no suposa cap mena de contraprestació econòmica. En concret, l'aplicació i execució d'aquest conveni, incloent-hi a aquest efecte tots els actes jurídics que es puguen dictar en el seu desenvolupament i la seua execució, no podran suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials. Tampoc l'aplicació i execució directa d'aquest conveni podran suposar obligacions econòmiques per a INCIBE i, en tot cas, haurà de ser atesa amb els seus mitjans personals i materials.  
  
Sisena. Comissió. Seguiment i control  
Es crearà una comissió de seguiment amb la finalitat de facilitar la col·laboració conjunta, composta per una persona en representació de cada part signant. Cadascuna de les parts nomenarà un representant i un substitut com a membres de la comissió, que podran assistir indistintament a les seues sessions.  
Aquesta comissió s'utilitzarà com a mecanisme de seguiment, vigilància i control de l'execució del conveni i dels compromisos adquirits pels signants, que es deriven de les actuacions previstes en la clàusula segona. Així mateix, resoldrà els problemes d'interpretació i compliment d'aquest conveni.  
Aquesta comissió serà l'encarregada de:  
a) Dissenyar, planificar, executar i efectuar el seguiment de les actuacions concretes derivades de l'objecte d'aquest acord marc, definint i delimitant l'abast de cada activitat o grup d'activitats corresponents a les àrees de col·laboració esmentades, així com designar els responsables d'executar-les.  
b) Proposar per a la signatura, com a addendes a aquest conveni, els acords específics que considere oportuns i servirà de canal de comunicació ordinari per al seguiment de les activitats i de l'intercanvi d'informació entre les parts.  
c) Elaborarà un informe anual de conclusions i de les actuacions dutes a terme.  
d) Serà l'òrgan encarregat de resoldre eventuals problemes d'interpretació i compliment dels termes i aplicació d'aquest conveni.  
  
La comissió estarà composta per un representant de cada entitat; es constituirà, com a màxim, a mes de la signatura d'aquest conveni; i es reunirà, almenys, una vegada a l'any sense perjudici de la periodicitat que les activitats a desenvolupar requerisquen. Podrà incorporar-se a les reunions el personal tècnic que es considere oportú de totes dues parts, segons els temes a tractar.  
De cada sessió que es realitze s'estendrà l'acta, que especificarà necessàriament els assistents, l'ordre del dia de la reunió, les circumstàncies del lloc i temps en què ha tingut lloc, els punts principals de les deliberacions, així com el contingut dels acords adoptats. Els acords seran efectius des que són adoptats.  
Els acords es prendran per consens entre les parts. Els acords es prendran per unanimitat i quedaran reflectits en una acta que una vegada aprovada tindrà caràcter obligatori per a les parts. L'acta serà signada per tots els assistents.  
La competència per a l'execució d'aquest conveni recaurà en les següents persones, atenent les seues competències:  
a) En el cas de la CSIRT-CV: M.ª Lourdes Herrero Gil  
b) En el cas de l'INCIBE: els responsables d'INCIBE-CERT.  
  
Setena. Vigència  
Aquest conveni entrarà en vigor en el moment que siga signat, o en la data de publicació en el REOICO si així pertoca. La vigència serà anual i serà renovable expressament per períodes anuals, fins a un màxim de quatre, excepte concurrència de causa de resolució, que haurà de ser expressament formulada.  
Qualsevol de les parts podrà, al seu torn, denunciar-ho mitjançant una comunicació per escrit a l'altra part amb un mes d'antelació a la data en què el donarà per acabat.  
  
Huitena. Extinció del conveni  
Es podrà extingir el conveni per la concurrència de qualsevol de les següents causes:  
1. El mutu acord de les parts.  
2. La impossibilitat sobrevinguda de complir l'objecte o causes de força major.  
3. La denúncia de les parts, formulada de manera fefaent, amb una antelació mínima d'un mes segons el que es preveu en la clàusula setena.  
4. L'incompliment dels compromisos directament imputable a alguna de les parts.  
En aquest cas, qualsevol de les parts podrà notificar a la part incomplidora un requeriment perquè complisca, en un determinat termini, les obligacions o compromisos que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució del conveni i a les altres parts signants. Si transcorregut el termini indicat en el requeriment persisteix l'incompliment, la part que el va dirigir notificarà a les parts firmants la concurrència de la causa de resolució i es considerarà resolt el conveni. La resolució del conveni per aquesta causa podrà comportar la indemnització dels perjudicis causats, si així s'haguera previst.  
  
5. La resta establides en la legislació vigent.  
  
Novena. Propietat intel·lectual  
Les publicacions o resultats d'iniciatives desenvolupades de manera conjunta hauran de reconéixer i fer constar la participació i el reconeixement a totes dues institucions.  
Cada part mantindrà la propietat i tots els drets derivats sobre els elements, eines, projectes i, en general, sobre qualsevol aportació a les iniciatives que li pertanga amb anterioritat a l'execució d'aquestes o els desenvolupe al marge de l'acord per a aportar-los a aquesta i no siga directament el resultat de la col·laboració.  
  
En el supòsit de resultats susceptibles de protecció per algun dels títols que el dret reconeix, així com d'explotació o difusió d'aquests resultats, les parts, en un termini màxim de tres mesos a partir d'obtindre'l, es comprometen a subscriure un document a aquest efecte en el qual es determinarà la titularitat dels drets de propietat i les condicions de l'explotació. En qualsevol cas, totes dues entitats tindran drets d'ús il·limitat a títol gratuït i sense condicions sobre els resultats generats en el marc d'aquest conveni.  
  
Les parts es reserven tots els drets sobre les seues marques i noms comercials i, en general, tots els drets de propietat industrial i intel·lectual anteriors que siguen aportats als projectes.  
En les actuacions de difusió pública que es realitzen en el desenvolupament de les iniciatives conjuntes emparades per aquest conveni hauran d'aparéixer els senyals d'identitat i logos de les parts.  
En tot cas, la marca o el logotip i distintius de les parts s'utilitzaran exclusivament en la versió que cadascuna facilite sense que es puguen alterar colors, formes, símbols o gràfics. Qualsevol alteració dels signes anteriorment esmentats suposarà una infracció dels drets del titular de la marca.  
  
Desena. Confidencialitat de la informació  
Les parts informaran el seu personal, col·laboradors i subcontractistes de les obligacions establides en aquesta clàusula de confidencialitat, així com de les obligacions relatives al tractament automatitzat de dades de caràcter personal conforme a la legislació vigent, recaptant un compromís per escrit d'aquests sobre aquest aspecte.  
Les parts es comprometen a guardar la deguda confidencialitat respecte a la informació obtinguda en el curs de les seues actuacions, amb l'amplitud i limitacions que establisquen les disposicions legals, havent de conservar, degudament custodiats, els papers de treball i la resta de la informació, de manera que puga garantir la seua confidencialitat, per la qual cosa establirà mesures adequades per a impedir la utilització de la informació en profit de terceres persones, especialment quan es tracte d'informació sensible.  
Per tant, totes dues parts es comprometen a no difondre de cap manera la informació tècnica, científica o comercial a la qual hagen pogut tindre accés durant el desenvolupament del projecte, sense que conste cap autorització expressa de l'altra part, mentre aquestes informacions no siguen de domini públic o la seua revelació siga requerida judicialment.  
Es considerarà informació confidencial qualsevol informació a la qual les parts accedisquen en virtut d'aquest conveni, especialment la informació i dades pròpies de les parts que amb tal caràcter s'indique, a les quals hagen accedit durant l'execució d'aquest, així com la documentació.  
  
Onzena. Protecció de dades personals  
Les dades personals incloses en aquest conveni són les necessàries per a l'establiment i gestió d'aquest i el seu tractament troba la base de legitimació en l'article 6.1.b del Reglament (UE) 2016/679, del Parlament Europeu i del Consell: el tractament és necessari per a l'execució d'un contracte en el qual l'interessat és part, i no està prevista la comunicació d'aquests.  
Les dades es conservaran durant el temps necessari per a complir amb la finalitat per a la qual es van recaptar i per a determinar les possibles responsabilitats que es pogueren derivar d'aquesta finalitat i del tractament de les dades. Hi serà aplicable el que es disposa en la normativa d'arxius i documentació.  
Les parts es comprometen a usar de manera confidencial les dades de caràcter personal derivades de l'execució del conveni i a tractar-les d'acord amb el que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, la Llei orgànica 3/2018, de 5 de desembre, de protecció de dades personals i garantia dels drets digitals, així com, la resta de la normativa vigent en matèria de dades de caràcter personal.  
Així mateix, les parts es comprometen a adoptar les mesures de caràcter tècnic i organitzatiu necessàries que garantisquen la seguretat de les dades de caràcter personal i n'eviten l'alteració, pèrdua de tractament i accés no autoritzat.  
Les persones les dades de les quals siguen objecte de tractament poden exercitar els drets regulats en els articles 15 a 21 del Reglament general de protecció de dades (dret d'accés, dret de rectificació, dret de supressió o dret a l'oblit, dret a la limitació del tractament, dret a la portabilitat de les dades i dret d'oposició) davant dels següents òrgans:  
  
- Delegat de Protecció de Dades d'INCIBE: bts@quyoxl.lg.  
- Delegat de protecció de dades de la Generalitat: andreu\_ghgal@jsj.ag  
Es disposa a més del dret a presentar una reclamació davant d'una autoritat de control.  
  
Dotzena. Modificació  
Aquest conveni podrà modificar-se per mutu acord quan resulte necessari per a millorar la realització del seu objecte seguint els mateixos tràmits establits per subscriure'l.  
  
Tretzena. Naturalesa jurídica, normativa aplicable  
Aquest conveni es formalitza d'acord amb el que s'estableix en el capítol VI del títol preliminar (articles 47 i següents) de la Llei 40/2015, d'1 d'octubre, de règim jurídic del sector públic, i té caràcter administratiu, i queda exclòs de l'àmbit de la Llei 9/2017, de 8 de novembre, de contractes del sector públic, segons el que s'estableix en l'article 6 de l'esmentada llei. En l'àmbit de la Generalitat es regula mitjançant el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, així com, la Llei 5/1983, de 30 de desembre, del Consell.  
Sense perjudici del que s'ha exposat, per a la interpretació de dubtes i controvèrsies que sorgisquen en la interpretació d'aquest document, s'ajustarà al que es disposa en les clàusules d'aquest i, subsidiàriament, s'acudirà als principis establits en l'esmentada llei, així com en les restants normes administratives que hi siguen aplicables i als principis generals del dret.  
Catorzena. Resolució de conflictes  
Mitjançant la signatura d'aquest conveni, les parts es comprometen a resoldre de mutu acord les incidències que puguen sorgir en el compliment d'aquest. Les qüestions litigioses que sorgisquen entre les parts durant el desenvolupament i execució d'aquest conveni se sotmetran a la jurisdicció contenciosa administrativa, de conformitat amb el que es disposa en la Llei 29/1998, de 13 de juliol, reguladora de la jurisdicció contenciosa administrativa.  
  
I en prova de conformitat, se signa aquest conveni en exemplar duplicat, en el lloc i data indicats en l'encapçalament.  
  
Per l'INCIBE,  
26.06.2020. La directora general de l'INCIBE: Rosa María Díaz Moles.  
  
Per la Generalitat Valenciana,  
02.07.2020. El conseller d'Hisenda i Model Econòmic: Vicente Soler i Marco.